26-jarige gevonnis ná moord oor sigaretFoto: Sipa/Pixabay.com ŉ 26-jarige man is in die Virginia-streekhof in Welkom in die Vrystaat tot 14 jaar tronkstraf gevonnis in verband met die moord op ŉ 62-jarige man. Konst. Mahlomola Peter Kareli, woordvoerder van die polisie, het gesê Lehlohonolo Moqhali is Dinsdag gevonnis nadat hy die ouer man in Oktober verlede jaar met ŉ skerp voorwerp doodgesteek het. Kareli het gesê Lehlohonolo het die aand in Meloding saam met ŉ vriend geloop toe hulle die 62-jarige man teëgekom het. Hulle het hom vir ŉ sigaret gevra. “Die man het aan die twee jonger mans gesê hy het nie ŉ sigaret nie. Lehlohonolo het hom daarna verskeie kere met ŉ skerp voorwerp gesteek. Die ouer man is op die toneel dood.” Die polisie in Virginia is na die toneel ontbied en het ŉ saak van moord ondersoek. Die twee verdagtes is in hegtenis geneem en hul saak is na die provinsiale taakspan, wat georganiseerde misdaad ondersoek, oorgeplaas. Albei verdagtes het in die Virginia-landdroshof verskyn en die 26-jarige het skuld beken op die aanklag. Hy is tot 14 jaar tronkstraf gevonnis. Sy vriend is vrygespreek op alle aanklagte.